Document ID: 32002R2306

Kommissionens forordning (EF) nr. 2306/2002
af 20. december 2002
om gennemførelsesbestemmelser til forordning (EF) nr. 104/2000 for så vidt angår prisoplysninger for importerede fiskerivarer
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 104/2000 af 17. december 1999 om den fælles markedsordning for fiskerivarer og akvakulturprodukter(1), særlig artikel 29, stk. 5, og
ud fra følgende betragtninger:
(1) I henhold til artikel 29, stk. 4, i forordning (EF) nr. 104/2000 skal medlemsstaterne med regelmæssige mellemrum meddele Kommissionen de priser og importmængder for visse fiskerivarer, de konstaterer på deres markeder eller i deres havne.
(2) Der bør opstilles en ny liste over de markeder og havne, hvor importvarerne registreres, så de faktiske importmængder kan fastslås.
(3) Der bør også fastsættes bestemmelser om hurtig fremsendelse i et nyt elektronisk format af de oplysninger, der er nødvendige for kontrol af referencepriserne.
(4) Kommissionens forordning (EF) nr. 2211/94 af 12. september 1994 om gennemførelsesbestemmelser til Rådets forordning (EØF) nr. 3759/92 for så vidt angår prisoplysninger for importerede fiskerivarer(2), senest ændret ved forordning (EF) nr. 2805/1999(3), bør derfor ophæves.
(5) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Fiskerivarer -
UDSTEDT FØLGENDE FORORDNING:
Artikel 1
1. Medlemsstaterne meddeler Kommissionen importpriser og importmængder for de varer, der er anført i bilag I til IV til forordning (EF) nr. 104/2000, for hvilke der er fastsat en referencepris, og som overgår til fri omsætning. Oplysningerne gives for hver Taric-kode og for hver dato, for hvilken der er indsendt indførselsangivelse.
2. Kravet om meddelelse gælder i det mindste for varer, der er overgået til fri omsætning på de markeder eller i de havne, der er anført i bilagets tabel 3.
3. Oplysningerne fremsendes senest den 25. i hver måned eller den førstfølgende arbejdsdag for de varer, der er overgået til fri omsætning mellem den 1. og den 15. i måneden, og senest den 10. i den følgende måned eller den førstfølgende arbejdsdag for varer, der er overgået til fri omsætning mellem den 16. og den sidste dag i måneden. Oplysningerne sendes til Kommissionen med elektronisk post i den form, der er anført i bilaget.
Artikel 2
Forordning (EF) nr. 2211/94 ophæves.
Artikel 3
Denne forordning træder i kraft den 1. januar 2003.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 20. december 2002.

Labels: 12
8
2
6